Matul żjara li għamilt fil-kumpanija Enemalta plc, ikkummentajt b'mod pożittiv dwar il-mod kif l-Enemalta qed jirnexxilha tbiddel ir-rotta biex tkun aktar sostenibbli sew finanzjarjament u ambjentalment. F'laqgħa mal-bord tal-kumpanija rrimarkajt kif il-pass li qed jagħmel pajjiżna, li jaqleb il-produzzjoni tal-enerġija għal-liquified natural gas (LNG) jinkwadra preċiżament mal-ħsibijiet tal-Kummissjoni Ewropea li, bħala parti mill-Energy Union, għandha inkluża strategija biex l-LNG ikun sors alternattiv u importanti ta' enerġija. Dan ifisser li Malta qed tkun minn ta' quddiem biex taqleb għal sorsi aktar nodfa u dan huwa importanti biex pajjiżna jkun low-carbon. Ladarba għandna sitwazzjoni fejn l-elettriku qed jiġi prodott minn sorsi aktar nodfa, nistgħu nagħmlu l-pass li jmiss, li naraw kif ninvestu aktar f'karozzi li jaħdmu bl-elettriku billi anke jiżdiedu charging stations u inizjattivi li jgħinu lill-konsumaturi jinvestu aktar f'karozzi ta' dan it-tip. Semmejt ukoll il-possibbiltà li vapuri li jidħlu f'portijiet Ewropej, inkluż Malta, jaqilbu l-ġenerazzjoni tal-enerġija abbord għall-elettriku minn fuq l-art minflok bl-użu ta' fjuwils li ħafna drabi jniġġsu ħafna. Impenjata li fil-Parlament Ewropew nimbuttaw soluzzjonijiet alternattivi li jistgħu jnaqqsu l-emissjonijiet fl-arja u nemmen li f'pajjiżna nistgħu wkoll nintroduċu inizjattivi li jagħmlu differenza. Min-naħa tiegħu, iċ-Chairman Eżekuttiv tal-Enemalta, l-Inġinier Fredrick Azzopardi, sostna li anke għall-Enemalta t-tnaqqis fl-emissjonijiet huwa importanti. Spjega kif aktar minn sena wara li l-power station tal-Marsa ġiet mitfija, l-Enemalta kkonfermat li l-lokalitajiet tal-inħawi qed igawdu minn kwalità ta' arja aħjar u l-ilmenti dwar it-trab l-iswed waqfu kompletament. Skont studji li saru b'kollaborazzjoni mal-Università ta' Malta f'Jannar ta' din is-sena, filwaqt li l-ammont ta' emissjonijiet sulphur dioxide fl-inħawi tal-Marsa naqsu b'madwar 80%, l-emissjonijiet tal-carbon dioxide naqsu b'madwar 761,000 tunnellata. Ir-riżultati tal-ammonti ta' SO2 – wieħed mis-sorsi ta' tniġġis li jistgħu jwasslu għal mard respiratorju, l-ażma u l-allerġiji – fil-Marsa tant huma pożittivi li kważi laħqu l-istess livelli li normalment jinstabu f'postijiet rurali fejn m'hemmx industrija. Ir-riżultati tal-livelli ta' SO2 fil-Marsa kien kważi l-istess innutat fl-istazzjon tal-monitoraġġ tal-kwalità tal-arja Global Air Watch li għandha l-Università ta' Malta fil-Fanal tal-Ġordan, fl-Għarb, Għawdex. Meta ntfiet il-power station, waqfu wkoll ir-rapporti u l-ilmenti dwar it-trab l-iswed li dwaru kienu jitkellmu ta' spiss ir-residenti tal-Marsa, il-Furjana, Raħal Ġdid, il-Fgura u Santa Luċija. F'rapport tal-2011, il-Professur Alfred Vella, illum Rettur tal-Università ta' Malta, spjega li t-trab iswed li kien qed jaqa' fuq il-bjut u l-btieħi tal-familji f'dawn l-inħawi kien se jitnaqqas bil-kbir malli tintefa' l-power station. Din intfiet fl-ewwel xhur tas-sena li għaddiet meta l-aħħar boiler u turbina li kienu għadhom qed jintużaw għall-ġenerazzjoni tal-elettriku f'pajjiżna ntfew għall-aħħar darba u tpoġġew fuq cold standby għal każi ta' emerġenza. Din il-power station mhux se tkun qed tiżżarma kompletament sakemm l-Enemalta jkollha biżżejjed kapaċità alternattiva fil-power station ta' Dellimara, hekk kif jitlestew il-proġetti li għaddejjin bħalissa. Saret referenza wkoll għall-investiment ta' €80 miljun li għamlet l-Enemalta bil-għan li ssaħħaħ is-sistema ta' distribuzzjoni tal-elettriku. Dan il-proġett, li fi kliem Azzopardi kien possibbli li jsir għax l-Enemalta reġgħet bdiet tqum fuq saqajha, jinkludi sitt ċentri ta' distribuzzjoni ġodda madwar Malta u Għawdex, u l-bini mill-ġdid ta' tnejn oħra, fost oħrajn.